Dôs setemanis indaûr il Comitât 482 al à vût un incuintri cul senatôr Fabrizio Morri, de Comission parlamentâr di vigjilance Rai, par fâ il pont su la metude in vore de leç 482/99 inte radiotelevision publiche. Il cuadri che nus à presentât al jere clâr: intal contrat di servizi gnûf si à metût dentri ancje il furlan tra lis lenghis di doprâ inte programazion locâl de RAI, ma la dirigjence de concessionarie no veve ancjemò firmât il contrat. Chel istès, ancje une volte firmât, la partence di une programazion continuative par furlan no sarà automatiche, almancul fintremai che no ven sigurade la cuvierzidure finanziarie. Si va duncje indenant cul violâ la 482/99, o sei la leç che e varès di meti in vore l’articul 6 de Costituzion de Republiche taliane.
Par chest e sune inmò plui vergognose la campagne pal rignuviment dal abonament Rai in onde ta chestis zornadis e che e riclame i 150 agns de proclamazion dal ream de Italie. Une campagne che, cemût che al à scrit il storic de leterature taliane Franco Brevini, e sparnice la idee che la pluralitât linguistiche dentri dal stât talian e je sotculture e che eliminâle e je une opare meretorie.
Ta chest câs sì che la Rai e à tirât dentri il furlan, no par dâi chel che i spiete par leç ma par umiliâlu ancjemò une volte. Par fortune la reazion no si è fate spietâ, sei dentri (un pâr di esemplis chi e chi) che fûr dal Friûl (cjalait chi). Altri che “fratelli d’Italia”, ancjemò une volte la Rai e fâs fîs e fiastris!
fur_Latn fur_Latn fur_Latn